《花犯 其一 斋头红白梅盛开，慰情感艳，和梦窗韵》
清代·程颂万

斗斜妆，轻鬟弹雪，梢红破初晓。翠禽啼到。怕碎月帘栊，孤恨难照。

鬲溪半树兵前见，封墙苔又老。耿素魄、古林独寤，憨仙慵斗草。

深宵梦稀况灯前，窥饥凤、淡伫翎修衣缟。心一点，垆香拆，抱伊娟小。

催横笛、岁华易尽，花事共、江山偷换了。漫赌画、旧时宫额，量愁春更杳。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。